J. Pataky, poslanec: (2007-07-02):
K prvej časti, cieľom transformácie. Vzhľadom na neustále zadlžovanie nemocníc bolo treba vytvoriť model kompatibility s Európskou úniou, kde nemocnice budú poskytovať zdravotnú starostlivosť najmenej 20 rokov od vzniku neziskových organizácií na minimálne takej úrovni, ako to bolo doposiaľ. Nebudú sa zadlžovať a eventuálny budúci zisk použijú na rozvoj nemocnice a na zníženie strát z minulých období, v ktorých prešli na neziskové organizácie, nie pre zakladateľov ani nie pre členov správnej rady, s predpokladom prenesenia práv a povinností aj zodpovednosti na správnu radu a výkonný manažment realizovať štrukturálne zmeny v nemocniciach, ktoré povedú k uvedenému cieľu, ako som hovoril. Stav nemocníc pred transformáciou aký bol ekonomický, vieme. Všetky nemocnice vykazovali výraznú finančnú stratu. Napr. to poviem na bardejovskej nemocnici. Mala mesačnú stratu 3 mil. až 5 mil. Sk, ktorá trvá už od roku 1996. Teda ročná strata predstavovala 40 mil. až 60 mil. Sk. A vždy následne musela byť riešená formou oddlženia zo štátneho rozpočtu, tak ako to bolo i v iných nemocniciach. Nemocnice neplatili odvody do Sociálnej poisťovne, daňovému úradu, úradu práce. Nemocnice platili v obmedzenom množstve za dodávky energie, či už vodu, elektriku a plyn. Nemocnice výrazne meškali s platbami pre distributérov liekov, za čo boli penalizované a exekvované, a tým dochádzalo k ďalšiemu znižovaniu finančných prostriedkov na bežnú prevádzku nemocníc. Čo sa týka medicínskeho stavu v dôsledku zadlžovania nemocníc a zhoršovania finančných tokov. Dochádzalo postupne k zhoršovaniu zdravotnej starostlivosti, pretože nemocnice nemali peniaze na nákup liekov, špeciálneho zdravotníckeho materiálu, opravu a nákup zdravotníckej techniky. Na manažment nemocníc bol vyvíjaný extrémny tlak, aby lukratívne činnosti, či už ide o laboratóriá, ambulancie, CT, boli odštátňované, a to hlavne z toho dôvodu, lebo nemocnice nemali na modernizáciu, mnohé činnosti boli v strate. Prenájom sa zdal ako jediné riešenie v tejto danej chvíli. Čo sa týka stavu nemocníc po transformácii na neziskové organizácie poskytujúce verejnoprospešné služby v rokoch 2002 až 2006, čo sa týka ekonomického stavu, to by som chcel zdôrazniť, v transformovaných nemocniciach došlo v priebehu troch rokov k stabilizácii stavu a väčšina z nich nevykazuje žiadne dlhy. Za minulý rok bol to dlh 100 mil. Sk, čo je cirka 7 %, na rozdiel od štátnych nemocníc, ktoré za minulý rok vykázali stratu 2,5 mld. Sk. Všetky transformované nemocnice platia odvody do Sociálnej poisťovne, čiže daňovému úradu, úradu práce za energie. A väčšina z nich nie je v exekučných sporoch. Transformované nemocnice dosiahli nižšie nákupné ceny zdravotníckej techniky, v liekoch, ale aj v bežných komoditách oproti štátnym nemocniciam. Zhodnocujú majetok, ktorý im bol daný do správy. Napr. môžem to porovnať zase na bardejovskej nemocnici, prioritný majetok sa zhodnotil o vyše 137 mil. Sk a neprioritný majetok sa zhodnotil o viac ako o 119 mil. Sk, čo je spolu 156 mil. Sk oproti 186 mil. Sk, ktoré takto vložil štát, resp. ministerstvo zdravotníctva. Transformované nemocnice sú partnerom bankovým inštitúciám, ktoré im poskytujú úvery, čo pri štátnych nemocniciach pre zlú ekonomickú situáciu a neisté vzťahy neprichádza do úvahy. Transformované nemocnice čerpajú peniaze zo štrukturálnych fondov Európskej únie. Čo sa týka medicínskeho stavu v nemocniciach, ktoré boli transformované v tomto období. Ako som už citoval, takmer všetky lukratívne činnosti ostali v správe nemocníc, napr. či už  išlo o CT, magnetické rezonancie, laboratóriá, na rozdiel od štátnych nemocníc a nemocníc v zriaďovateľskej pôsobnosti vyššieho územného celku. Čo sa týka kontrolnej činnosti, že je nedostatočná v neziskových organizáciách, tu by som chcel zvýrazniť, že transformované nemocnice sú pod oveľa väčšou kontrolou ako iné nemocnice: Rozpočet schvaľuje a kontroluje správna rada, hospodárenie kontroluje dozorná rada, jedenkrát ročne nemocnice predkladajú výročnú správu na registračný úrad a ministerstvo zdravotníctva. Výročná správa je verejný dokument s možnosťou nahliadnutia všetkých občanov do nej. Všetky opatrenia správnej rady a výročnej správy nemocnice sa zasielajú pravidelne po zasadnutí správnej rady na Ministerstvo zdravotníctva Slovenskej republiky. Transformované nemocnice sú auditované externou audítorskou firmou. Transformované nemocnice sú pod kontrolou daňového úradu, Ministerstva zdravotníctva Slovenskej republiky, štátneho dozoru, vyšších územných celkov, svojich zakladateľov. A v neposlednom rade, ak neziskové organizácie vykazujú stratu, neprimeranú svojim nákladom, súd neziskové organizácie zruší a prioritný majetok sa poskytne naspäť štátu. A čo sa týka majetku štátu, tu chcem zdôrazniť, že zákonom prešiel tento majetok do majetku nemocníc, t. j. nevlastní ho štát, ale je definovaný ako prioritný a neprioritný majetok v zmysle zákona. Výsledkom teda štrukturálnych zmien v transformovaných nemocniciach je hlavne to, že sa nezadlžujú, rozširujú medicínske činnosti, v hodnotení zdravotných poisťovní sú vždy na prvej polovici, na rozdiel od štátnych nemocníc, takisto aj v hodnotení pacientov sú vždy v prvej polovici. Sú oveľa lepšie riadené a kontrolované ako nemocnice pod vyššími územnými celkami alebo štátne nemocnice. A v závere by som chcel povedať, množstvo nemocníc v Európskej únii sú neziskové organizácie. A dôvodom je, že pri autonómnejšom riadení bez výrazného politického vplyvu sa riadiaci pracovníci správajú oveľa zodpovednejšie. Takéto nemocnice aj ak vytvoria zisk, tak ho používajú na rozvoj nemocnice, nie pre majiteľov, eventuálne predstavenstvo. V závere chcem podčiarknuť, že tá správa, ktorá sa týka časti III, transformácie, nemá žiadne vecné dôvody, skôr sa mi zdá, že ide akurát o personálne dôvody. Ďakujem za pozornosť.